Diari Oficial de la Generalitat Valenciana


Sumari del DOGV 3161, del 14-01-1998 (1997/13314)

ORDRE de 30 de desembre de 1997, de la Conselleria d'Ocupació, Indústria i Comerç, per la qual es regula el Programa Valencià d'Ocupació Estable per a l'exercici de 1998.
--------------------------------------------------------------------------------------------------------------------------------------------------------------------------

### Dades del document

Número de DOGV
:   3161

Data del DOGV
:   14-01-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1997/13572


Data del document
:   30-12-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 30 de desembre de 1997, de la Conselleria d'Ocupació, Indústria i Comerç, per la qual es regula el Programa Valencià d'Ocupació Estable per a l'exercici de 1998. [97/X13094]
  
El Pla d'Ocupació Estable és una iniciativa de la Generalitat Valenciana que amplia i millora les mesures de foment d'ocupació del Govern per a les empreses i els treballadors valencians. L'experiència de l'exercici de 1997, en què les ajudes aprovades pel Govern Valencià s'han adreçat a complementar les mesures articulades pel Govern de la Nació a través, fonamentalment, del Reial Decret Llei 9/1997, aconsella seguir incrementant els incentius estatals en matèria de contractacions indefinides. Ara bé, aquesta tècnica subvencional exigeix, com a correlat lògic, una normativa incentivadora que responga al mateix principi de flexibilitat que informa la legislació estatal. Amb aquesta norma la Conselleria d'Ocupació, Indústria i Comerç pretén articular un procediment de concessió d'ajudes capaç d'agilitar els tràmits i fomentar la contractació d'ocupació estable de qualitat, donant suport a les contractacions de treballadors degudament formats. Així mateix, tracta de fomentar l'ocupació estable en aquells municipis que han patit diverses crisis industrials.
  
Per això, i fent ús de les facultats atribuïdes pels articles 35 de la Llei 5/1983, de 30 de desembre, i 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
L'objecte d'aquesta ordre és establir un programa d'ajudes a la contractació adreçat a augmentar el nivell d'ocupació amb la creació de llocs de treball de caràcter estable, en harmonia amb les disposicions estatals de foment de la contractació indefinida i l'estabilitat en l'ocupació, i d'acord amb les consignacions pressupostàries que amb aquesta finalitat establisca la Llei de Pressupostos de la Generalitat Valenciana per a 1998.
  
El règim d'ajudes serà d'aplicació tal com es determina en els següents articles.
  
Article 2. Accions susceptibles de suport
  
1. Les ajudes establides podran anar destinades a les accions següents:
  
A) Contractacions indefinides a jornada completa.
  
B) Transformacions en indefinits dels contractes temporals o de durada determinada, qualsevol que en siga la modalitat contractual objecte de la transformació i qualsevol que en siga la data de la realització. Així mateix se subvencionarà la transformació en indefinits dels contractes d'aprenentatge, en pràctiques, per a la formació, de relleu i de substitució per avançament de l'edat de jubilació, qualsevol que en siga la data de la realització.
  
C) Manteniment de les contractacions indefinides i de les transformacions de temporals en indefinides, per a les quals s'haguera sol·licitat subvenció a l'empara de les ordres de 16 de juny de 1997 i de 19 de juny de 1997 d'aquesta Conselleria d'Ocupació, Indústria i Comerç (DOGV de 20 de juny de 1997), reguladores d'ajudes per a la contractació de majors i menors de 25 anys, respectivament, en l'exercici de 1997, i que, reunint els requisits establits en aquelles, no s'hi haguera resolt en el moment de la data de publicació d'aquesta ordre.
  
2. Les ajudes que s'estableixen en aquesta ordre consisteixen en una subvenció, per cada contractació indefinida o transformació en indefinida de les previstes en el punt 1 anterior, xifrada en quantitat equivalent al 30% de la quota empresarial a la Seguretat Social per contingències comunes corresponent a dos anys, atesa la base de cotització mínima del grup de categories professionals al qual pertanya el treballador contractat, vigent en el moment de la contractació.
  
No obstant això anterior, quan els treballadors contractats siguen persones amb discapacitat reconeguda, per la contractació dels quals l'ocupador haja obtingut els incentius establits per a la contractació indefinida de treballadors minusvàlids, la subvenció serà en tot cas de 200.000 pessetes.
  
3. Aquesta ordre serà d'aplicació a les contractacions indefinides . a què fan referència els paràgrafs A) y B) del punt 1. d'aquest article que es formalitzen en 1998, i també al manteniment de les contractacions a les quals al·ludeix el punt 1, C) del mateix.
  
Article 3. Beneficiaris de les ajudes
  
1. Podran ser beneficiaris de les ajudes les persones físiques i jurídiques amb àmbit d'actuació a la Comunitat Valenciana que desenvolupen una activitat, amb o sense fi de lucre, i creen llocs de treball estable, sempre que reunisquen els requisits i les condicions següents:
  
a) Estar al corrent en el compliment de les obligacions tributàries i de Seguretat Social.
  
b) No haver sigut exclòs de l'accés als serveis derivats de l'aplicació dels programes d'ocupació per la comissió d'infraccions no prescrites molt greus, tot això de conformitat amb el que preveu l'article 45.2 de la Llei 8/1988, de 7 d'abril, sobre infraccions i sancions d'ordre social.
  
c) Realitzar una activitat de caràcter empresarial, professional, o de caràcter social sense fi de lucre, en l'àmbit territorial de la Comunitat Valenciana.
  
d) Estar inscrites com a persones o entitats ocupadores en els règims de la Seguretat Social en els quals hi haja afiliació de treballadors per compte d'altri.
  
2. Als efectes indicats en el paràgraf anterior es considerarà creació de llocs de treball de caràcter estable la d'aquells la provisió dels quals es realitze en centres de treball ubicats a la Comunitat Valenciana, mitjançant contractes de durada indefinida i a jornada completa.
  
Article 4. Requisits dels treballadors
  
1. Els treballadors que siguen contractats directament de forma indefinida hauran de complir, pel que fa a la situació de desocupació, els requisits que exigeix la legislació vigent, i hauran d'estar inscrits com a desocupats en les corresponents oficines d'ocupació de l'INEM o en qualsevol agència de col·locació, degudament autoritzada amb àmbit d'actuació a la Comunitat Valenciana. En tot cas, hauran de tenir la targeta de sol·licitud d'ocupació actualitzada i estar registrats en l'INEM; i hauran d'estar inclosos en algun dels col·lectius següents:
  
Joves menors de 25 anys en la data de formalització del contracte indefinit.
  
Sol·licitants de primera ocupació, majors de 25 anys i que no hagen complit els 30, en la data de formalització del contracte, amb una experiència laboral pel seu compte o per compte d'altri que no supere els 180 dies.
  
C)Desocupats majors de 45 anys en la data de formalització del contracte.
  
Desocupats en els quals no concórreguen les circumstàncies anteriors inscrits en l'INEM o en agències de col·locació i que estiguen registrats en l'INEM per un període de com a mínim 360 dies previs a la data de formalització del contracte indefinit. Aquest període es reduirà a 180 dies quan es tracte de dones que s'incorporen al mercat laboral després d'un període d'absència de com a mínim de tres anys; i a 90 dies si la persona que s'hi integra és dona amb baixa formació professional, responsable de família monoparental i que obtinga de l'empresa on s'integra els seus principals ingressos.
  
E) Persones minusvàlides amb reconeixement legal de la seua condició i amb una experiència laboral pel seu compte o per compte d'altri que no supere els 180 dies.
  
2. Queden exclosos de les ajudes regulades en aquesta ordre els següents supòsits:
  
a) Relacions laborals de caràcter especial previstes en l'article 2.1 de la Llei de l'Estatut dels Treballadors aprovat pel Reial Decret Legislatiu 1/1995, de 24 de març, o en altres disposicions legals.
  
b) Contractacions que afecten el cònjuge, els ascendents, els descendents i tots altres parents, per consanguinitat o afinitat, fins el segon grau inclusivament, de l'empresari o d'aquells que exercisquen càrrecs de direcció o siguen membres dels òrgans d'administració de les empreses que tinguen la forma jurídica de societat, i també les que es produïsquen amb aquests últims.
  
c) Contractacions realitzades amb treballadors que, en els vint-i-quatre mesos anteriors a la data de contractació, hagueren prestat serveis en la mateixa empresa o grup d'empreses mitjançant un contracte per temps indefinit.
  
El que es disposa en el paràgraf precedent serà també d'aplicació en el supòsit de vinculació laboral anterior del treballador amb empreses a les quals la sol·licitant dels beneficis haja succeït en virtut del que estableix l'article 44 del Reial Decret Legislatiu 1/1995, de 24 de març.
  
d) Treballadors que hagen acabat la seua relació laboral de caràcter indefinit en un termini de tres mesos previs a la formalització del contracte.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General d'Ocupació i Economia Social i es presentaran en l'imprès normalitzat en les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents:
  
a)Documentació acreditativa i identificativa del sol·licitant i, si escau, del seu representant legal.
  
b) Documentació que acredite que el sol·licitant està al corrent de les obligacions tributàries i davant la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda.
  
c) Dades de domiciliació bancària segons el model facilitat a aquest efecte (fitxa de manteniment de tercers), tret del fet que s'hi hagen presentat amb anterioritat davant la Conselleria d'Ocupació, Indústria i Comerç i no hi hagen experimentat variació.
  
d) Còpia del contracte de treball que origina l'ajuda, degudament diligenciat per l'oficina de l'INEM.
  
e) Certificació que acredite la desocupació prèvia del treballador contractat.
  
f) Altes o variació de dades dels treballadors contractats en el règim corresponent de la Seguretat Social.
  
g) Justificació, si escau, de l'adscripció dels desocupats als col·lectius subvencionables.
  
h) Declaració responsable que les contractacions realitzades no estan incloses en els supòsits previstos en l'article 4.2.
  
i) Si escau, declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en què s'empara; o si escau, declaració que no n'ha rebuda cap.
  
3. La sol·licitud haurà de presentar-se en el termini màxim dels dos mesos següents a la data en què es formalitze la contractació o la transformació del contracte en indefinit, i el termini acabarà el 30 de desembre de 1998.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que, en el termini de 10 dies, repare la falta o adjunte els documents preceptius, amb la indicació que si no ho fa així es considerarà que desisteix de la seua petició i s'hi arxivarà sense més tràmit.
  
Article 6. Criteris per a la concessió de les ajudes
  
Les ajudes s'atorgaran per ordre d'entrada de la sol·licitud mentre hi haja consignació pressupostària, i tindran prioritat les sol·licituds que vagen acompanyades de la documentació completa.
  
Article 7. Resolució de concessió de les ajudes
  
L'Àrea Territorial de Treball podrà demanar al sol·licitant l'aportació addicional d'altres documents o dades complementàries que estime necessaris per a resoldre la sol·licitud presentada.
  
La competència per a la concessió o denegació de les ajudes previstes en aquesta ordre correspon al conseller d'Ocupació, Indústria i Comerç.
  
La resolució de concessió de les ajudes determinarà expressament la quantia i incorporarà, si escau, les condicions, obligacions i determinacions accessòries a les quals s'haja d'ajustar el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà de dos mesos comptats des de la presentació de la sol·licitud. Transcorregut el termini sense que s'hi haja dictat resolució, es considerarà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos comptats des de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb anterioritat a la concessió com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.
  
3. Les ajudes establides per mitjà d'aquesta disposició seran incompatibles amb qualssevol altres de la mateixa naturalesa, tret dels incentius a la contractació regulats en el Reial Decret Llei 9/1997, de 16 de maig (BOE 17 maig 1997), percebudes d'aquesta o d'altres administracions públiques.
  
Article 9. Control de les ajudes
  
1. Correspondrà a la Direcció General d'Ocupació i Economia Social, a través de les àrees territorials de Treball, portar a terme la funció de control de les subvencions concedides, i també l'avaluació i el seguiment d'aquest programa.
  
2. Per a la realització d'aquestes funcions s'utilitzaran tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb terces, i la col·laboració en el marc que corresponga amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si escau, dels òrgans competents del Fons Social Europeu en relació amb les ajudes concedides.
  
Article 10. Liquidació de les ajudes
  
Una vegada dictada la resolució de concessió es lliurarà l'import total de l'ajuda reconeguda a cada beneficiari.
  
Article 11. Obligacions del beneficiari
  
Sense perjudici de les que la normativa social vigent estableix per als ocupadors, pel que fa a aquesta ordre es declaren expressament les següents obligacions:
  
A) Formalització dels contractes de treball per escrit.
  
B) En el supòsit que el treballador contractat deixe el lloc en l'empresa, aquesta tindrà l'obligació de contractar-ne un altre que reunisca idèntics requisits en un termini màxim d'un mes comptat des del cessament d'aquest. L'esmentada circumstància s'haurà de comunicar a l'òrgan que va concedir la subvenció.
  
C) Mantenir els llocs de treball creats i subvencionats, i també els ja existents de caràcter indefinit un mínim de tres anys.
  
D) Facilitar totes les dades i la informació, en qüestions relacionades amb les subvencions concedides, que li demana la Conselleria d'Ocupació, Indústria i Comerç, i també comunicar-hi les incidències i les variacions que es produïsquen en relació amb aquelles.
  
E) Per tractar-se d'ajudes cofinançades pel Fons Social Europeu, el beneficiari s'ajustarà a les normes de publicitat que estableix la normativa comunitària.
  
Article 12. Minoració i resolució de les ajudes concedides
  
1. L'incompliment de les obligacions, les condicions i els terminis establits en aquesta ordre i en la resolució i la concessió, amb posterioritat a la presentació de la sol·licitud d'altres ajudes públiques que en el conjunt superen els límits establits, podrà originar la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació d'aquesta, originarà la incoació, per part de l'òrgan competent per a la concessió de les ajudes, del corresponent expedient que podrà acabar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada al fet que hi haja crèdit adequat i suficient en els pressupostos de la Generalitat Valenciana per a 1998.
  
Tot complint el que preveu l'article 47.11 del Text Refós de la Llei d'Hisenda Pública i d'acord amb el que estableix la Llei de Pressupostos de la Generalitat Valenciana per a 1998, per mitjà d'ordre de la Conselleria d'Ocupació, Indústria i Comerç es faran públiques les línies de crèdit i l'import global màxim destinat a la concessió de les ajudes previstes en aquesta disposició.
  
Segona
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
Tercera
  
A fi de potenciar l'ocupació estable en els municipis de la comarca de la Costera, que als efectes d'aquesta ordre són: l'Alcúdia de Crespins, Barxeta, Canals, Cerdà, Estubeny, la Font de la Figuera, Genovés, la Granja de la Costera, Xàtiva, Lugar Nuevo de Fenollet, Llanera de Ranes, Llosa de Ranes, Moixent, Montesa, Novetlè, Rotglà i Corbera, Torrella, Vallada i Vallés, i al municipi de la Vall d'Uixó, afectats per diverses crisis industrials, les ajudes previstes en el punt 2 de l'article 3r d'aquesta ordre es xifraran en una quantitat a tant alçat equivalent al 30% de la quota empresarial de la Seguretat Social per contingències comunes corresponents a tres anys, atesa la base de cotització mínima del grup de categories professionals al qual pertanya el treballador, que haurà d'estar empadronat als municipis de la comarca de la Costera o a la Vall d'Uixó.
  
Quarta
  
A fi de potenciar l'ocupació estable de qualitat en el sector turístic les ajudes previstes en el punt 2 de l'article 3r d'aquesta ordre estaran xifrades en una quantitat a tant alçat equivalent al 30% de la quota empresarial de la Seguretat Social per contingències comunes corresponents a tres anys, atesa la base de cotització mínima del grup de categories professionals al qual pertanya el treballador, quan es complisca la condició d'haver realitzat més de tres cursos de reciclatge professional en aquells col·lectius de treballadors que, si bé es troben en actiu, la relació laboral que tenen no és indefinida; o bé un curs de formació ocupacional que haurà de ser acreditat amb el corresponent diploma, en aquells col·lectius de desocupats que els realitzen en qualsevol dels centres que componen la xarxa de centres de desenvolupament turístic pertanyents a l'Agència Valenciana del Turisme i que són: CDT d'Alacant, CDT Domingo Devesa de Benidorm, CDT Marina Alta de Dénia, CDT Alqueria del Duc de Gandia i CDT València.
  
Amb la mateixa finalitat de potenciar l'ocupació estable de qualitat i contribuir a la desestacionalització en el sector del calçat, les ajudes previstes estaran també xifrades en una quantitat a tant alçat equivalent al 30% de la quota empresarial de la Seguretat Social per contingències comunes corresponents a tres anys sempre que el treballador contractat haja realitzat un curs de formació en el Centre de Formació i Inserció Professional d'Elda.
  
Cinquena
  
Les ajudes incloses en aquesta ordre, mentre no siguen autoritzades per la Comissió Europea d'acord amb els articles 92 i 93 TCE, tindran la consideració d'ajudes de minimis i per tant la seua concessió s'ajustarà a la comunicació de la Comissió Europea sobre ajudes de minimis (96/C 69/06).
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 30 de desembre de 1997
  
El conseller d'Ocupació, Indústria i Comerç,
  
DIEGO SUCH PÉREZ